
Și de-a fost UNIREA 
 
De la Nistru, iarăși, soarele răsare 
Și trimite raze, dincolo de Prut; 
Mângâie pe creste, România Mare, 
Oglindită-n Ceruri, ca la Început. 
  
Pe chipul Moldovei, încă sfâșiată, 
Șopotesc la vale, lacrime ce curg 
Prin albii de râuri și din ochi de fată 
Venită să-și spele dorul, în amurg. 
  
Duhul Bucovinei, cu plete bălaie 
Își trimite pruncii iarăși pe Pământ 
Să boteze Marea, lacuri și pâraie, 
Ca-n vremea lui Ștefan cel Mare și Sfânt. 
  
Își întind Carpații umbra peste țară 
Într-o-mbrățișare cu vale și deal 
Și cu lanț de stâncă, tainic înconjoară 
Inima străpunsă, de bătrân Ardeal. 
  
Fiindc-au fost furate bietele mioare,  
Nu-și cunosc păstorii, turmele pe plai; 
Au fugit în lume și-au făcut prinsoare 
C-or găsi Viteazul: pe Banul Mihai. 
  
Țara Românească, astăzi duce dorul 
Malului de apă cu pământ străbun, 
Rupt și el din trupu-i lovit cu piciorul 
De imperii-iude, cu sărut de tun. 
  
Dunărea să curgă, a-nceput odată, 
Doar ca să ajungă în Grădina Rai 
Ce urma să fie veșnic apărată 
De Viteji ca dacii: Ștefan și Mihai. 
  
Țara noastră, însă, ei vin a ne spune 
Că va fi întreagă când ne vom uni 
Să fim ca pe vremuri, iar Lumină-n lume; 
De-om avea credință și ne vom iubi. 
  
Și de-a fost UNIREA făcută vreodată 
Pe Pământ și-n Ceruri, vreți a despărți, 
Să cunoașteți Legea: fi-va blestemată 
Forța ce dezbină pentru a-mpărți! 

